काले हिरण का मांस जब्त, मुखबिर फरार
भास्कर संवाददाता| होशंगाबाद/सिवनीमलावा
सतपुड़ा टाइगर रिजर्व के बफर जोन और सोहागपुर सामान्य वन मंडल की बॉर्डर पर बसे गुंदरई गांव में काले हिरण के शिकार का मामला सामने आया है। मौके से वन विभाग की टीम ने गांव के एक घर से डेढ़ किलो मांस और चमड़ा भी बरामद कर लिया है। चमड़ा और मांस सार (मवेशी बांधने के कमरे) में छुपाकर रखा था। मामले में एक को हिरासत में लेकर शनिवार को सोहागपुर कोर्ट में पेश किया। जहां से उसे जेल भेज दिया है। घटना 24 दिसंबर की है। खास बात यह है कि इस मामले की मुखबिरी करने वाला ही फरार हो गया है। वन अधिकारी अब मुखबिर की तलाश में जुटे गए हैं।
सोहागपुर सामान्य वन मंडल के डिप्टी रेंजर हरगोविंद मिश्रा ने बताया 24 दिसंबर की सुबह गुंदरई गांव में प्रदीप उर्फ मट्टू के घर काले हिरण का चमड़ा व मांस होने की सूचना मिली थी, कार्रवाई में मौके से चमड़ा व मांस जब्त किया। पूछताछ में प्रदीप ने गांव के कुछ लोगों पर झूठा फंसाने, हिरण का चमड़ा व मांस रखने के आरोप लगाए हैं। उसका कहना है उसने शिकार नहीं किया। वह दो दिनों से भोपाल गया हुआ था।
आरोपी बनाए गए प्रदीप व उसकी प|ी की रिपोर्ट पर गांव के दो लोग एक महीने पहले जेल जा चुके हैं। बताया जा रहा है उन्हीं में से एक ने प्रदीप के घर मांस व चमड़ा मिलने की मुखबिरी की और खुद फरार हो गया। प्रदीप का आरोप है बदला लेने के लिए गांव के कुछ लोगों ने (जिनकी खिलाफ पूर्व में रिपोर्ट की थी) हिरण का शिकार किया और चमड़ा व मांस मेरे घर में छुपाया। मुखबिरी की वही अब फरार है। इसलिए जांच बीच में फंसी है, अधिकारी अब मुखबिर की तलाश करने में जुटे हैं।
hin_Deva bho_Deva hin_Deva hin_Deva hin_Deva